**NOTA DE FUNDAMENTARE**

**Secţiunea 1**

**Titlul proiectului de act normativ**

Hotărâre a Guvernului

privind actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, și trecerea acestuia din domeniul public al statului în domeniul public al municipiului București

**Secţiunea a 2-a**

**Motivul emiterii actului normativ**

**2.1 Descrierea situaţiei actuale**

Ministerul Sănătății și instituţiile publice aflate în subordinea sau sub autoritatea sa deţin în administrare bunuri din domeniul public al statului, înregistrate în anexa nr.15 la Hotărârea Guvernului nr. 1705/2006 *pentru aprobarea inventarului centralizat al bunurilor din domeniul public al statului,* cu modificările și completările ulterioare*.*

Ministerul Sănătății are în administrare bunul imobil din domeniul public al statului înregistrat sub denumirea ”Clădire Garaj Auto”, la poziția nr. **MF 144532,** în Anexa nr. 15 la Hotărârea Guvernului nr 1705/2006, cu modificările și completările ulterioare.

În continuare, prezentăm situația acestui bun mobil pe care îl vom numi și spațiu ”Garaj auto”.

Spațiul ”Garaj auto” situat în București, Calea Plevnei nr. 19 a fost transmis prin Ordinul Ministrului Sănătății nr. 245/20.06.1986 din administrarea Ministerului Sănătății în administrarea Stației Centrale de Salvare București.

Ulterior, spațiul ”Garaj auto” a fost transmis din administrarea Stației Centrale de Salvare București în administrarea Ministerului Sănătății, prin Ordinul Ministrului Sănătății nr. 800/25.08.2003 *privind transmiterea din administrarea Stației Centrale de Salvare în administrarea Ministerului Sănătății a spațiului cu destinația garaj auto, cu sediul în str. Plevnei nr. 19*. Predarea – primirea spațiului ”Garaj auto” s-a făcut prin încheierea Protocolului de predare – primire nr. OB – 759/20.01.2004.

Prin Hotărârea Guvernului nr. 45/16.01.2003 *pentru aprobarea inventarelor bunurilor din domeniul public al statului,* spațiul ”Clădire Garaj Auto” a fost înscris în inventarul bunurilor din domeniul public al statului, la poziția nr. **MF 144532**, în administrarea Stației Centrale de Salvare.

Ulterior, ca urmare a Ordinului Ministrului Sănătății nr. 800/25.08.2003 *privind transmiterea din administrarea Stației Centrale de Salvare în administrarea Ministerului Sănătății a spațiului cu destinația garaj auto, cu sediul în str. Plevnei nr. 19*, prin Hotărârea Guvernului nr. 2060/24.11.2004 *pentru aprobarea inventarelor bunurilor din domeniul public al statului,* spațiul ”Clădire Garaj Auto” a fost trecut în inventarul bunurilor din domeniul public al statului în **administrarea Ministerului Sănătății**.

În prezent, în Anexa nr. 15 a Hotărârii Guvernului nr. 1705/2006 pentru aprobarea inventarului centralizat al bunurilor din domeniul public al statului, este înregistrat bunul imobil ”Clădire Garaj Auto”, la poziția nr. **MF 144532,** în administrarea Ministerului Sănătății.

Spațiul ”Garaj auto” se află la parterul clădirii în care funcționează Spitalul de Chirurgie Oro - Maxilo – Facială ”Prof. Dan Theodorescu”. Spațiul ”Garaj auto” este format din camerele notate cu nr. 17, 18, 19, 35, 36 și 37 în releveul parter al corpului principal al Spitalului și are suprafața totală de 433,40 mp.

Imobilul Spitalului de Chirurgie Oro - Maxilo – Facială ”Prof. Dan Theodorescu”, format din clădiri și terenul aferent, inclusiv spațiul ”Garaj auto”, situat în municipiul București, sectorul 1, Calea Rahovei nr. 17 – 21, a fost transmis în domeniul public al municipiului București și în administrarea Consiliului General al Municipiului București prin H.G. nr. 1096/2002[[1]](#footnote-1) și O.U.G. nr. 162/2008[[2]](#footnote-2).

Ulterior, în baza dispozițiilor O.U.G. nr. 162/2008, a fost adoptată H.C.G.M.B. nr. 425/2008 *privind transmiterea în administrarea Administrației Spitalelor și Serviciilor Medicale Bucureșt a 18 spitale aflate în domeniul public al municipiului București.* Spitalul de Chirurgie Oro - Maxilo – Facială ”Prof. Dan Theodorescu” este unul dintre spitalele care au fost date în administrarea Administrației Spitalelor și Serviciilor Medicale București.

Spațiul ”Garaj auto” a avut de-a lungul timpului următoarele adrese administrative: Calea Plevnei nr. 19, sectorul 1 (în OMS nr. 245/20.06.1986 și în OMS nr. 800/25.08.2003), Calea Plevnei nr. 19 - 21, sectorul 5 (în inventarul centralizat al bunurilor din domeniul public al statului) și Calea Plevnei nr. 17 - 21, sectorul 1 (în CF nr. 203849 București, sectorul 1). Adresele administrative ale spațiului ”Garaj auto” coincid cu adresele pe care le-a avut de-a lungul timpului Spitalul de Chirurgie Oro - Maxilo – Facială ”Prof. Dan Theodorescu”. Aceste adrese administrative sunt confirmate de Primăria Municipiului București prin adresa nr. 43733/14.03.2024.

Inițial, spațiul ”Garaj auto” a fost bine întreținut și a fost utilizat de către administrator conform destinației sale de garaj cu dotările aferente. Odată cu trecerea timpului, spațiul ”Garaj auto” nu a mai fost utilizat pentru gararea mașinilor din parcul activ al Ministerului Sănătății, ci pentru gararea mașinilor scoase din uz ale Ministerului Sănătății.

Cu peste 10 ani în urmă, toate autoturismele din spațiul ”Garaj auto” au fost scoase din garaj și au fost valorificate în cadrul programului ”Rabla” pentru înnoirea parcului auto al Ministerului Sănătății. De atunci, spațiul ”Garaj auto” nu a mai fost utilizat de Ministerul Sănătății, a fost dezafectat și nu a mai fost întreținut.

Spațiul ”Garaj auto” nu mai este un bun imobil de uz sau de interes public național.

Pentru a întări securitatea spațiului ”Garaj auto” și a Spitalului de Chirurgie Oro - Maxilo – Facială ”Prof. Dan Theodorescu”, Spitalul a înlocuit geamurile de la stradă și a montat grilaje metalice la geamurile spațiului ”Garaj auto”.

Spațiul ”Garaj auto” este unul dintre bunurile imobile care sunt înregistrate atât în domeniul public al statului și în administrarea Ministerului Sănătății, cât și în domeniul public al municipiului București și în administrarea Administrației Spitalelor și Serviciilor Medicale București.

În acest context, Primăria Municipiului București a înaintat Ministerului Sănătății Hotărârea Consiliului General al Municipiului București nr. 13/02.02.2015, prin care a solicitat transmiterea mai multor imobile, printre care și spațiul ”Garaj auto”, din domeniul public al statului și din administrarea Ministerului Sănătății, în domeniul public al municipiului București și administrarea Consiliului General al Municipiului București.

Ministerul Sănătății nu a inițiat un proiect de hotărâre a Guvernului de trecere a spațiului ”Garaj auto” din domeniul public al statului și din administrarea Ministerului Sănătății în domeniul public al municipiului București, pentru că proiectul nu putea fi susținut cu cartea funciară a spațiului ”Garaj auto”, în care, în loc să fie intabulate dreptul de proprietate al statului și dreptul de administrare al Ministerului Sănătății, era intabulat dreptul de proprietate al municipiului București.

Ulterior, Primăria Municipiului București a transmis Ministerului Sănătății Hotărârea Consiliului General al Municipiului București nr. 129/30.04.2020, prin care a solicitat Guvernului României emiterea unei hotărâri privind trecerea imobilului situat în str. Ing. Pascal Cristin nr. 25 – 27, sectorul 6 și a garajului auto ce reprezintă parte din parterul Spitalului de Chirurgie Oro - Maxilo – Facială ”Prof. Dan Theodorescu”, situat în Calea Plevnei nr. 17 – 21, sectorul 1, din domeniul public al statului și din administrarea Ministerului Sănătății, în domeniul public al municipiului București.

Ministerul Sănătății nu a inițiat un proiect de hotărâre a Guvernului de transmitere din domeniul public al statului și din administrarea Ministerului Sănătății în domeniul public al municipiului București a imobilelor care fac obiectul Hotărârii Consiliului General al Municipiului București nr. 129/30.04.2020, deoarece nu avea documentele necesare susținerii proiectului.

Primăria Municipiului București prin Administrația Spitalelor și Serviciilor Medicale București, unitate subordonată Primăriei Municipiului București, a revenit cu Hotărârea Consiliului General al Municipiului București nr. 92/30.03.2023 *privind solicitarea către Guvernul României de emitere a unei hotărâri privind trecerea garajului auto ce reprezintă parte din parterul imobilului situat în Calea Plevnei nr. 17 – 21, sectorul 1, din domeniul public al statului și din administrarea Ministerului Sănătății, în domeniul public al municipiului București.*

Primăria Municipiului București a făcut acest demers în conformitate cu prevederile art. 292 alin. (1) și (3) din Ordonanța de urgență a Guvernului nr. 57/2019 *privind Codul administrativ*, cu modificările și completările ulterioare, potrivit cărora:

”(1) Trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz, prin hotărâre a Guvernului, iniţiată de autorităţile prevăzute la art. 287 lit. a), care au în administrare bunul respectiv, dacă prin lege nu se dispune altfel.

 (3) Cererea prevăzută la alin. (1) se aprobă prin hotărâre a consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz.”

Din adresa nr. M.S./6272/P/19.04.2023 a Instituției Prefectului – Municipiul București, emisă în condițiile art. 200 și art. 255 ale Ordonanței de urgență a Guvernului nr. 57/2019, cu modificările și completările ulterioare, rezultă că Hotărârea nr. 92/30.03.2023 adoptată de Consiliul General al Municipiului București a fost supusă controlului de legalitate și nu au fost reținute elemente care să conducă la aplicarea dispozițiilor art. 3 alin. (1) din Legea nr. 554/2004 *privind contenciosul administrativ*, cu modificările și completările ulterioare, respectiv pentru atacarea acesteia la instanța de contencios administrativ.

În instrumentul de prezentare şi motivare a Hotărârii Consiliului General al Municipiului București nr. 92/30.03.2023 se justifică uzul sau interesul public local pentru spațiul ”Garaj auto”.

Dat fiind faptul că Spitalul de Chirurgie Oro - Maxilo – Facială ”Prof. Dan Theodorescu” se confruntă cu lipsa spațiului pentru desfășurarea în bune condiții a activității medicale, spațiul ”Garaj auto” va compensa în parte deficitul de spațiu al Spitalului, prin amenajarea acestuia potrivit cerințelor desfășurării activității medicale. Această suprafață suplimentară va permite organizarea unor spații funcționale necesare desfășurării activității specifice, cu încadrarea în normele stabilite prin O.M.S. nr. 914/2006 *pentru aprobarea normelor privind condiţiile pe care trebuie să le îndeplinească un spital în vederea obţinerii autorizaţiei sanitare de funcţionare.*

Ministerul Sănătății a intabulat dreptul de proprietate al statului și dreptul de administrare al Ministerului Sănătății asupra spațiului ”Garaj auto”.

De asemenea, spațiul ”Garaj auto” a fost reevaluat potrivit dispozițiilor Ordonanței Guvernului nr. 81/2003 *privind reevaluarea şi amortizarea activelor fixe aflate în patrimoniul instituţiilor publice*, cu modificările și completările ulterioare, și ale Ordinului Ministrului Finanțelor Publice nr. 3471/2008 *pentru aprobarea Normelor metodologice privind reevaluarea și amortizarea activelor fixe aflate în patrimoniul instituțiilor publice*, ceea ce a condus la apariția unei diferențe între valoarea reevaluată a imobilului – valoare trecută în evidența cantitativ – valorică a administratorului - și valoarea imobilului din Inventarul centralizat al bunurilor din domeniul public al statului.

Potrivit reglementărilor legale în vigoare, valoarea de inventar și datele de identificare ale bunurilor imobile din proprietatea publică a statului se actualizează în Inventarul centralizat al bunurilor din domeniul public al statului atunci când înregistrările din inventar sunt diferite față de datele de identificare și valorile reale ale bunurilor.

Conform prevederilor art. 288 alin. (1) din Ordonanța de urgență a Guvernului nr. 57/2019, cu modificările și completările ulterioare: ”(1) Inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului”.

Având în vedere prevederile art. 2 alin. (1) din Hotărârea Guvernului nr. 1705/2006, cu modificările și completările ulterioare, potrivit cărora: ”*modificările intervenite în inventarul centralizat al bunurilor din domeniul public al statului se aprobă în condiţiile legii, prin acte normative adoptate în acest sens, iniţiate de către ministere sau de alte organe de specialitate ale autorităţilor publice centrale, aflate în subordinea Guvernului, precum şi de autorităţi administrative autonome şi autorităţile administraţiei publice locale, prin Ministerul Administraţiei şi Internelor”,* precum șiReferatul de aprobare nr. AR 7763/26.04.2024, a fost elaborat prezentul proiect de hotărâre a Guvernului.

**2.2 Schimbări preconizate**

Imobilul din domeniul public al statului aflat în administrarea Ministerului Sănătății, înregistrat în inventarul centralizat al bunurilor din domeniul public al statului la poziția nr. **MF 144532** din Anexa nr. 15 la Hotărârea Guvernului nr 1705/2006, cu modificările și completările ulterioare, a fost înscris în CF nr. 203849 București, sectorul 1 și a fost reevaluat, conform legii, de o comisie de evaluare numită de conducătorul instituției.

Conform Raportului de evaluare înregistrat cu nr. Reg.2/1456/25.01.2023, valoarea bunului imobil ”Clădire Garaj Auto” este de 270.092,86 lei.

Prin dispozițiile art. 1 al proiectului de hotărâre a Guvernului se propune aprobarea actualizării valorii de inventar și a datelor de identificare ale bunului imobil înregistrat în inventarul centralizat al bunurilor din domeniul public al statului la poziția cu nr. MF 144532, asfel cum sunt prevăzute în anexa nr. 1 a proiectului.

Anexa nr. 1 a fost completată cu date din CF nr. 203849 București, sectorul 1, din Raportul de evaluare înregistrat cu nr. Reg.2/1456/25.01.2023 și din adresa nr. 43733/14.03.2024 a Primăriei Municipiului București de atestare a adresei imobilului.

După cum am prezentat mai sus, prin Hotărârea Consiliului General al Municipiului București nr. 92/30.03.2023 s-a solicitat trecerea garajului auto, ce reprezintă parte din parterul imobilului situat în Calea Plevnei nr. 17 – 21, sectorul 1, din domeniul public al statului și din administrarea Ministerului Sănătății în domeniul public al municipiului București, motivat de faptul că bunul imobil a devenit bun de uz sau de interes public local.

Având în vedere că spațiul ”Garaj auto” nu mai este de uz sau de interes public național și ținând seama de demersul Consiliului General al Municipiului București privind preluarea lui, prin prevederile art. 2 al prezentului proiect de hotărâre a Guvernului se propune aprobarea transmiterii imobilului cu nr. MF 144532 - spațiul ”Garaj auto” - din domeniul public al statului și din administrarea Ministerului Sănătății în domeniul public al municipiului București, potrivit datelor prevăzute în anexa nr. 2.

Pe baza documentelor tehnice și economice ale bunului imobil spațiu ”Garaj auto”, numite mai sus, și a Hotărârii Consiliului General al Municipiului București nr. 92/30.03.2023, a fost întocmită anexa nr. 2 a proiectului de act normativ. Anexa nr. 2 cuprinde valoarea de inventar și datele de identificare ale bunului imobil care se transmite din domeniul public al statului și din administrarea Ministerului Sănătății în domeniul public al municipiului București.

Precizăm că spațiul ”Garaj auto”, ce reprezintă parte din parterul imobilului situat în Calea Plevnei nr. 17 – 21, sectorul 1, nu face obiectul unor cereri de restituire conform legii, nu se află în litigii, nu este obiectul unor procese aflate pe rolul instanțelor judecătorești, nu este grevat de sarcini și nu este închiriat sau concesionat.

Menţionăm că actul normativ se încadrează în prevederile art. 1 alin. (3) lit. a) pct. 9 și 12 din H.G. nr. 443/2022 *pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea  evaluării impactului, precum şi pentru înfiinţarea Consiliului consultativ  pentru evaluarea impactului actelor normative*.

Considerăm că bunul imobil care face obiectul prezentului proiect de hotărâre de Guvern nu intră sub incidența prevederilor art. 860 alin. (3) din Legea nr. 287/2009 *privind Codul civil,* republicată, cu modificările ulterioare, respectiv acesta nu formează obiectul exclusiv al proprietății publice a statului, potrivit unei legi organice.

Necesitatea și oportunitatea promovării prezentului proiect de act normativ aparțin Ministerului Sănătății, iar răspunderea pentru realitatea datelor aparține atât Ministerului Sănătății, cât și Consiliului General al Municipiului București, pentru actele emise de acestea.

În considerarea celor prezentate mai sus, a fost elaborat prezentul proiect Hotărâre a Guvernului privind actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, și trecerea acestuia din domeniul public al statului în domeniul public al municipiului București.

Faţă de cele prezentate, a fost elaborat prezentul proiect de hotărâre a Guvernului privind actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, și trecerea acestuia din domeniul public al statului în domeniul public al municipiului București, pe care îl supunem spre aprobare.

**MINISTRUL SĂNĂTĂŢII,**

**Prof. univ. dr. ALEXANDRU RAFILA**

**Proiect de hotărâre a Guvernului privind actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, și trecerea acestuia din domeniul public al statului în domeniul public al municipiului București, supus spre aprobare**

|  |  |  |  |
| --- | --- | --- | --- |
| **STRUCTURA**  **(Numele și prenumele șefului structurii)** | **DATA SOLICITĂRII AVIZULUI** | **DATA OBȚINERII AVIZULUI** | **SEMNATURA ȘEFULUI STRUCTURII AVIZATOARE** |
| **STRUCTURA INIȚIATOARE** |  |  |  |
| **Direcţia Patrimoniu și Achiziții**  **Director, Călin - Robert TOMA** |  |  |  |
| **STRUCTURI AVIZATOARE** |  |  |  |
| **Direcția Generală Economică**  **Director General, Georgeta BUMBAC** |  |  |  |
| **Direcţia Generală Juridică**  **Director General, Ionuț Sebastian IAVOR**  **Serviciul de Avizare Acte Normative**  **Dana Constanța EFTIMIE** |  |  |  |
|  |  |  |
| **Secretar de Stat,**  **Alexandru Florin ROGOBETE** |  |  |  |

Persoana responsabilă de elaborarea proiectului: Moise Florache, Direcția Patrimoniu și Achiziții

Telefon: 0213072674, adresă e-mail: florache.moise@ms.ro.

Faţă de cele prezentate, a fost elaborat prezentul proiect de hotărâre a Guvernului privind actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, și trecerea acestuia din domeniul public al statului în domeniul public al municipiului București, pe care îl supunem spre aprobare.

Ministrul Sănătăţii,

**Prof. univ. dr. ALEXANDRU RAFILA**

Avizăm favorabil:

**Viceprim – ministru, Ministrul Dezvoltării, Lucrărilor**

**Publice și Administrației,**

**MARIAN NEACȘU**

**ADRIAN – IOAN VEȘTEA**

|  |  |
| --- | --- |
| **Ministrul Finanțelor,**  **MARCEL – IOAN BOLOȘ** | Ministrul Justiției, **ALINA – ȘTEFANIA GORGHIU** |

1. privind trecerea imobilelor în care îşi desfăşoară activitatea unele unităţi sanitare de interes local din domeniul privat al statului şi din administrarea Ministerului Sănătăţii şi Familiei în domeniul public al municipiului Bucureşti şi în administrarea consiliilor locale ale sectoarelor municipiului Bucureşti. [↑](#footnote-ref-1)
2. privind transferul ansamblului de atribuţii şi competenţe exercitate de Ministerul Sănătăţii către autorităţile administraţiei publice locale. [↑](#footnote-ref-2)